Man gevonnis ná hy seun ontvoer, aanhouArgieffoto ŉ 22-jarige man van Noordwes is tot sewe jaar tronkstraf gevonnis vir die ontvoering van ŉ 10-jarige seun. Letlamoreng Kaudi is in die Itsoseng-streekhof buite Lichtenburg gevonnis nadat hy aan ontvoering en aanranding met die doel om ernstig te beseer skuldig bevind is, het kapt. Sam Tselanyane, woordvoerder van die polisie, gesê. Die vonnis spruit uit ŉ voorval in Augustus 2015 toe die seun nie ná skool teruggekeer het huis toe nie. Hy is as vermis aangemeld en tydens die polisie se ondersoek het dit aan die lig gekom dat Kaudi met die seun se familie kontak gemaak en ŉ losprys vir sy vrylating geëis het. Die polisie het alle leidrade opgevolg en Kaudi is in hegtenis geneem. Hy het die polisie na ŉ verlate dreineringstelsel gelei waar die seun in ŉ mangat gevind is. Die seun is na ŉ hospitaal geneem waar dit bevestig is dat hy ongedeerd is voor hy met sy familie herenig is. Verdere ondersoek deur die polisie het vasgestel dat die seun op twee verskillende plekke aangehou is – in albei gevalle in ŉ mangat. Lt.genl. Baile Motswenyane, provinsiale polisiekommissaris, het die vonnis verwelkom. Sy het gesê die polisie sal voortgaan om prioriteit te verleen aan sake waarby vroue, kinders en ander kwesbare groepe betrokke is.